# Zaireichthys pallidus

Zaireichthys pallidus és una espècie de peix pertanyent a la família dels amfílids i a l'ordre dels siluriformes.

## Etimologia

Zaireichthys prové del riu Zaire (el nom com era conegut abans el riu Congo) i del mot grec ichtys (peix), mentre que pallidus fa referència a la seua coloració molt clara.

## Descripció

La femella fa 2,5 cm de llargària màxima i el mascle 2,4. Cos moderadament prim. Ulls i línia lateral moderats. Musell arrodonit, el qual no sobresurt molt més enllà de la boca. Boca estreta i de mida inferior a la meitat de l'amplada del cap. Barbetes sensorials allargades i esveltes (les maxil·lars arriben més enllà de la base de les aletes pectorals). Aleta adiposa llarga i, de vegades, acostant-se força als primers radis de l'aleta caudal. Aleta caudal lleugerament emarginada, amb el lòbul inferior una mica més llarg que el superior i amb 9-13 radis ramificats (normalment, 5 al superior i 6 a l'inferior). Aleta anal amb 9-12 radis (11 a l'holotip). Aletes pectorals amb 5-7 (generalment, 6) radis. 6-8 radis branquiòstegs. 36-38 vèrtebres. 5-6 parells de costelles. Mentre és viu és gairebé transparent, però preservat mostra, en general, un color groc molt clar i amb algunes taques negres força petites i escampades irregularment sobre el cos. N'hi ha registres d'alguns espècimens més foscos, però poques vegades presenten un patró definit, llevat d'una sèrie de taques fosques al llarg de la part superior (la primera en la base de l'aleta dorsal) i una línia fosca irregular. Els individus més foscos es poden distingir fàcilment de les altres espècies del mateix gènere per la forma dels melanòfors, els quals són inusualment grans i de forma rectangular. Es diferencia de Zaireichthys monomotapa per tindre un menor nombre de radis a l'aleta dorsal (4-5 vs. 5-6), a les aletes pectorals (5-7 -normalment 6- vs. 7-8 -normalment, 7-) i a l'aleta caudal (9-13 vs. 14-16), i de Zaireichthys kavangoensis pel seu diferent patró de coloració.

## Alimentació

Es nodreix de petits invertebrats, com ara nimfes d'efemeròpters i larves de tricòpters.

## Hàbitat i distribució geogràfica

És un peix d'aigua dolça, bentopelàgic i de clima tropical, el qual viu a Àfrica: les aigües poc fondes i de fons sorrenc del curs superior del riu Zambezi, el riu Cuando i el delta de l'Okavango a Botswana, Namíbia, Zàmbia i Zimbàbue.

## Observacions

És inofensiu per als humans i el seu índex de vulnerabilitat és baix (10 de 100).

## Referències

* ↑ Roberts, T. R., 1967. Rheoglanis dendrophorus and Zaireichthys zonatus, bagrid catfishes from the lower rapids of the Congo River. Ichthyol. Aquarium J., vol. 39 (núm. 3-4): 119-131.
* 1 2 3 4 5 6 7 Eccles, D. H., Tweddle, D. & Skelton, P. H., 2011. Eight new species in the dwarf catfish genus Zaireichthys (Siluriformes: Amphiliidae). Smithiana Bulletin, 13: 3-28. Pàgs. 17-19.
* 1 2 Catalogue of Life (anglès)
* ↑ Encyclopedia of Life (anglès)
* ↑ Romero, P., 2002. An etymological dictionary of taxonomy. Madrid, Espanya.
* 1 2 Marshall, B., 2011. The fishes of Zimbabwe and their biology. Smithiana Monogr. 3:290 p. Pàg. 149.
* 1 2 3 4 FishBase (anglès)
* ↑ Species in Zambezi River - FishBase (anglès)
* ↑ Species in Kwando River - FishBase (anglès)
* ↑ Species in Okavango River - FishBase (anglès)
* ↑ List of Freshwater Fishes reported from Botswana - FishBase (anglès)
* ↑ List of Freshwater Fishes reported from Namibia - FishBase (anglès)
* ↑ List of Freshwater Fishes reported from Zambia - FishBase (anglès)
* ↑ Cheung, W. W. L., T. J. Pitcher i D. Pauly, 2005. A fuzzy logic expert system to estimate intrinsic extinction vulnerabilities of marine fishes to fishing. Biol. Conserv. 124:97-111.

## Enllaços externs

* PlanetCatfish (anglès)